ජිනීවා නුවරදී පැවැත්වෙන ජගත් මානව හිමිකම් සැසිවාරයේ දී ශ්‍රී ලංකාවට එරෙහිව ඉදිරිපත් කිරීමට යන යෝජනාව පරාජය කිරීම සඳහා රාජ්‍යතාන්ත්‍රික මට්ටමේ ක්‍රියාදාමයක් ආරම්භ කර තිබෙන බව රජය අවධාරණය කරයි.මෙහි දී ජගත් මානව හිමිකම් කවුන්සලයට අයත් සාමාජික රටවල සහාය ලබාගැනීමට පියවර ගන්නා අතර ශ්‍රී ලංකාවේ සැබෑ තත්ත්වය සම්බන්ධයෙන් එහි දී කරුණු දක්වන බව විදේශ කටයුතු ඇමැති මහාචාර්ය ජී. එල්. පීරිස් මහතා ප්‍රකාශ කරයි.ස්විස්ටර්ලන්තයේ ජිනීවා නුවරදී ලබන 27දා ආරම්භවීමට නියමිත ජගත් මානව හිමිකම් කවුන්සලයේ 19 වැනි සැසිවාරයට සහභාගිවීම සඳහා ඇමැතිවරයා පසුගිය 20 දා ශ්‍රී ලංකාවෙන් පිටත්ව ගිය අතර එහි දී සැසිවාරය ආරම්භවීමට ප්‍රථම ශ්‍රී ලංකාව සම්බන්ධයෙන් සාමාජික රටවල් දැනුවත් කිරීමට නියමිතව ඇත.මාධ්‍යවේදීන් අමතමින් ඇමැතිවරයා ප්‍රකාශ කර තිබෙන්නේ ශ්‍රී ලංකාවට එරෙහිව මානව හිමිකම් කවුන්සලය සඳහා ගෙන එන යෝජනාවට අමෙරිකා එක්සත් ජනපදය සහාය දැක්වීමට සූදානමින් සිටින බවත් ඒ සම්බන්ධයෙන් ශ්‍රී ලංකා රජය අමෙරිකාවේ ස්ථාවරයට සහාය නොදෙන බවත්ය.ශ්‍රී ලංකාවේ උගත් පාඩම් හා ප්‍රතිසංධාන කොමිෂන් වාර්තාවේ නිර්දේශ ක්‍රියාත්මක කිරීම ප්‍රමාදවීම පදනම් කරගෙන අමෙරිකාව අදාළ යෝජනාව සඳහා සහයෝගය ලබාදෙන බව සඳහන් කර තිබෙන ඇමැතිවරයා එහි නිර්දේශ ක්‍රියාත්මක කිරීමට යම් කාලයක් අවශ්‍ය බවද සති 4ක් වැනි කෙටි කාලයක දී එවැන්නක් ක්‍රියාත්මක කිරීම පිළිබඳව බලාපොරොත්තු වීම අසාධාරණ බවද ප්‍රකාශ කර ඇත.ලෝකයේ ඇතැම් රටවල එවැනි නිර්දේශ ක්‍රියාත්මක කිරීම සඳහා වසර10 ක පමණ කාලයක් ගෙන තිබෙන බව පෙන්වාදී තිබෙන විදේශ ඇමැතිවරයා කෙසේ වුවද ශ්‍රී ලංකා රජය වගකීම සම්බන්ධ ගැටලුව සඳහා විසඳුම් ලබාදීම ආරම්භ කර තිබෙන බවද පවසා ඇත.